32006L0062
L 206/27
JURNALUL OFÍCIAL AL UNIUNII EUROPENE
DIRECTIVA 2006/62/CE A COMISIEI
din 12 iulie 2006
de modificare a anexelor la Directivele 76/895/CEE, 86/362/CEE, 86/363/CEE și 90/642/CEE ale Consiliului privind conținuturile maxime de reziduuri de desmedifam, fenmedifam și clorfenvinfos
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/895/CEE a Consiliului din 23 noiembrie 1976 privind stabilirea conținuturilor maxime de reziduuri de pesticide din și de pe fructe și legume (1), în special articolul 5,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (2), în special articolul 10,
având în vedere Directiva 86/363/CEE a Consiliului din 24 iulie 1986 privind stabilirea conținutului maxim pentru reziduurile de pesticide de pe și din produsele alimentare de origine animală (3), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de natură vegetală, inclusiv fructe și legume (4), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (5), în special articolul 4 alineatul (1) litera (f),
întrucât:
(1)
Substanțele active desmedifam și fenmedifam au fost înscrise în anexa I la Directiva 91/414/CEE prin Directiva 2004/58/CE a Comisiei (6).
(2)
Înscrierea în anexa I la Directiva 91/414/CEE a substanțelor active în cauză a avut loc pe baza evaluării informațiilor furnizate cu privire la utilizarea propusă. Anumite state membre au prezentat informații privind această utilizare, în conformitate cu articolul 4 alineatul (1) litera (f) din Directiva 91/414/CEE. Informațiile disponibile au fost examinate și sunt suficiente pentru ca stabilirea anumitor conținuturi maxime de reziduuri (CMR) să fie autorizată.
(3)
În ceea ce privește substanța clorfenvinfos, Regulamentul (CE) nr. 2076/2002 al Comisiei (7) prevede că această substanță nu este înscrisă în anexa I la Directiva 91/414/CEE. Anumite state membre pot menține anumite autorizații privind utilizarea de produse care conțin clorfenvinfos până la 30 iunie 2007.
(4)
CMR comunitare pentru clorfenvinfos sunt deja stabilite prin Directiva 76/895/CEE. Este necesar ca aceste CMR să fie luate în considerare la înscrierea CMR pentru clorfenvinfos în Directiva 90/642/CEE.
(5)
Rapoartele de examinare ale Comisiei elaborate în sensul înscrierii substanțelor active respective în anexa I la Directiva 91/414/CEE stabilesc doza zilnică admisă (DZA) și, după caz, doza acută de referință (DAR) pentru substanțele în cauză. Expunerea consumatorilor de produse alimentare tratate cu substanțele active în cauză a fost estimată în conformitate cu procedurile curente din Comunitatea Europeană. S-a ținut seama, de asemenea, de liniile directoare publicate de Organizația Mondială a Sănătății (8) și de avizul Comitetului Științific pentru Plante (9) privind metodologia utilizată. S-a calculat că CMR propuse pe această bază nu atrag după sine depășirea acestei DZA sau DAR.
(6)
În scopul de a garanta o protecție adecvată a consumatorului împotriva expunerii la reziduuri rezultate în urma utilizărilor neautorizate de produse fitosanitare, este necesară stabilirea unor CMR provizorii pentru combinațiile produs/pesticid în cauză la un nivel corespunzător limitei inferioare de determinare analitică.
(7)
Stabilirea la nivel comunitar a acestor CMR provizorii nu împiedică statele membre să stabilească CMR provizorii pentru substanțele respective în conformitate cu articolul 4 alineatul (1) litera (f) din Directiva 91/414/CEE și anexa VI la directiva respectivă. Se consideră suficientă o perioadă de patru ani pentru a permite alte utilizări ale substanțelor active în cauză. La expirarea acestei perioade, este necesar ca CMR provizorii să devină definitive.
(8)
Prin urmare, este necesar să se adauge toate conținuturile maxime de reziduuri generate de utilizarea produselor fitosanitare menționate anterior în anexele la directivele 86/362/CEE, 86/363/CEE și 90/642/CEE pentru a permite o supraveghere și un control adecvate ale interdicției utilizării lor și pentru a proteja consumatorul. În cazul în care CMR nu au fost încă definite, este necesar ca acestea să fie stabilite pentru prima dată.
(9)
Prin urmare, este necesar să se elimine dispozițiile Directivei 76/895/CEE de stabilire a CMR pentru clorfenvinfos.
(10)
Prin urmare, este necesar să se modifice directivele 76/895/CEE, 86/362/CEE, 86/363/CEE și 90/642/CEE în consecință.
(11)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
În anexa II la Directiva 76/895/CEE, se elimină rândul privind clorfenvinfosul.
Articolul 2
Anexa II la Directiva 86/362/CEE se modifică în conformitate cu anexa I la prezenta directivă.
Articolul 3
Anexa II la Directiva 86/363/CEE se modifică în conformitate cu anexa II la prezenta directivă.
Articolul 4
Anexa II la Directiva 90/642/CEE se modifică în conformitate cu anexa III la prezenta directivă.
Articolul 5
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 20 ianuarie 2008. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
Statele membre aplică aceste acte de la 21 ianuarie 2008.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o astfel de trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 6
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 7
Prezenta directivă se adresează statelor membre.
Adoptată la Bruxelles, 12 iulie 2006.